30% van Covid-19-pasiënte het langdurige simptome(Argieffoto: Unsplash) Minstens een uit elke drie Covid-19-pasiënte wat gehospitaliseer is, het op die lange duur gesondheidsprobleme ontwikkel. Dit sluit orgaanprobleme en verswakte geestesgesondheid in. Dit is volgens ŉ oorsig van studies wat die blywende uitwerking van dié siekte ondersoek het. Die oorsig is Maandag in die vaktydskrif Nature Medicine gepubliseer en kyk na die voorkoms van langtermynsimptome by persone wat die koronavirus opgedoen het. Die oorsig het nege langtermynstudies wat in Europa, die Verenigde State en China gedoen is, nagegaan. Die algemeenste simptome wat op die lange duur by pasiënte voorkom, sluit in moegheid, kortasem, angs, depressie en posttraumatiese stresversteuring (PTSV). Nagenoeg 30% van pasiënte wat aan studies deelgeneem het, het minstens een van dié simptome aangemeld. Die oorsig het ook bevind dat verskeie pasiënte ŉ verskeidenheid orgaanprobleme aangemeld het, maande nadat hulle uit die hospitaal ontslaan is. In sommige gevalle het pasiënte kardiovaskulêre siektes en chroniese ontsteking ontwikkel. Navorsers wat die studies onderneem het, sê die data dui op ŉ gesondheidskrisis wat regerings van naderby moet bestudeer sodat dit doeltreffend bestuur kan word. “Gegewe die miljoene mense wat wêreldwyd deur Covid-19 besmet word, weet ons nog nie wat die langtermyngevolge vir pasiënte se fisieke, kognitiewe en geestelike gesondheid is nie,” het Kartik Sehgal, hoofskrywer van die oorsig, mediese onkoloog aan die Dana-Farber-kankerinstituut in Boston en instrukteur aan die Harvard- mediese skool, gesê. “Hierdie bevindinge is dalk net die puntjie van die ysberg.” ŉ Studie in Italië wat 143 pasiënte ingesluit het, het bevind dat byna 90% van die pasiënte langdurige simptome gerapporteer het, ongeveer twee maande nadat hulle van die koronavirus herstel het. Die algemeenste simptome was moegheid (53,1%), kortasem (43,4%), gewrigspyn (27,3%) en pyn op die bors (21,7%). Drie studies van Frankryk, Brittanje en China het getoon dat tussen 25% en 30% van die pasiënte slaapsteurnisse aangemeld het weke nadat hulle van Covid-19 herstel het. Ongeveer 20% van die pasiënte het ook haarverlies aangemeld. Die resultate rakende geestesgesondheid was ewe kommerwekkend, het Sehgal gesê. “Dit is belangrik om nie die geestelike gevolge van die koronavirus te vergeet nie. Terwyl dokters die fisieke simptome behandel, kan die geestelike simptome soms agterweë bly.” Uit ŉ groep van 402 pasiënte in Italië wat vir een maand in die hospitaal was, het 56% positief getoets vir minstens een psigiatriese toestand soos PTSV, depressie of angs. Ongeveer 30% van die pasiënte het PTSV ontwikkel. Die navorsers dring daarop aan dat die langtermynuitwerking van die koronavirus meer breedvoerig bestudeer word en dat klinieke vir mense met dié simptome gestig word. Sehgal het gesê hy hoop dat mense tot die besef kom dat dit nie goed genoeg is om bloot Covid-19 te oorleef nie. “Hoewel die voorkoming van sterftes die belangrikste doel bly, is dit ook belangrik om te erken dat die siekte verskeie langtermyngevolge op pasiënte se organe kan hê. Die mediese behoeftes van pasiënte wat die koronavirus opgedoen het, hou nie op nie wanneer hulle uit die hospitaal ontslaan word nie; selfs nie noodwendig ná drie tot vier weke nie.”